T1548.31
Exported from Holy-Writings.com on 2026-06-20 - 1 clipping

舍利弗阿毘曇論姚秦罽賓三藏曇摩耶舍共曇摩崛多等譯(31)

8 十不善業道品舍利弗阿毘曇論緒分十不善業道品第八

問曰：

幾不善業道？

答曰：十。

殺生乃至邪見。

云何殺生？

若人以惡心殺生，無有慈愍專在殺害，是名殺生。

云何盜竊？

若人於聚落中及山野間盜他財物，是名盜竊。

云何邪婬？

若女人為父母護、兄弟姊妹護、自護、法護、姓護、親里及諸知識乃至受花鬘護，若犯此等，是名邪婬。

云何妄語？

若人不知言知、知言不知、不見言見、見言不見，或為己身、或為他人、或為財物故作妄語，是名妄語。

云何兩舌？

若人在此聞至彼說，欲壞此人故；在彼聞至此說，欲壞彼人故；未破者令破、已破者欲使盡散，樂別離他，是名兩舌。

云何惡口？

若人出言麁獷苦切，他人聞已不喜不悅，是名惡口。

云何綺語？

若人出非時言、無義語、非法語、非調伏語、不寂靜語，是名綺語。

云何貪欲？

若人於他村邑他財物生悕望心，欲令他物作己有，是名貪欲。

云何瞋恚？

若人瞋恚，欲令前眾生得繫閉傷害為種種苦加，是名瞋恚。

云何邪見？

若人邪見言無施無祠祀、無善惡業報、無此世他世、無父母、無天無化生眾生、無沙門婆羅門，是名邪見。

殺生以何因？

殺生為誰因？

殺生以貪因、以瞋因、以癡因，以心心數法因。

殺生是地獄、畜生、餓鬼因，是鬼神人中貧賤因，若餘報生人中短壽。

竊盜以何因？

竊盜為誰因？

竊盜以貪因，乃至以心心數法因。

盜竊是地獄、畜生、餓鬼因，是鬼神人中貧賤因，若餘報生人中財物消秏。

邪婬以何因？

邪婬為誰因？

邪婬以貪因，乃至以心心數法因。

邪婬是地獄、畜生、餓鬼因，是鬼神人中貧賤因，若餘報生人中諍競。

妄語以何因？

妄語為誰因？

妄語以貪因，乃至以心心數法因。

妄語是地獄、畜生、餓鬼因，是鬼神人中貧賤因，若餘報生人中常被誹謗。

兩舌以何因？

兩舌為誰因？

兩舌以貪因，乃至以心心數法因。

兩舌為誰因？

是地獄、畜生、餓鬼因，是鬼神人中貧賤因，若餘報生人中眷屬親厚相憎嫉破壞。

惡口以何因？

惡口為誰因？

惡口以貪因，乃至以心心數法因。

惡口為誰因？

惡口是地獄、畜生、餓鬼因、是鬼神人中貧賤因、若餘報生人中聞不適意聲。

綺語以何因？

綺語為誰因？

綺語以貪因，乃至以心心數法因。

綺語為誰因？

是地獄、畜生、餓鬼因，是鬼神人中貧賤因，若餘報生人中言不貴重。

貪欲以何因？

貪欲為誰因？

貪欲以結因、以使因、以心心數法因。

貪欲為誰因？

是地獄、畜生、餓鬼因，是鬼神人中貧賤因，若餘報生人中多諸緣事。

瞋恚以何因？

瞋恚為誰因？

瞋恚以結因、以使因、以心心數法因。

瞋恚為誰因？

是地獄、畜生、餓鬼因，是鬼神人中貧賤因，若餘報生人中多有怨憎。

邪見以何因？

邪見為誰因？

邪見以結因、以使因、以心心數法因。

邪見為誰因？

是地獄、畜生、餓鬼因，是鬼神人中貧賤因，若餘報生人中以邪為吉。
-- T1548.31 — Taisho Tipitaka (CC0-1.0)